विगत दो दशकों से इस विधा में अपना योगदान देती रही लेखिका निर्मला सिंह धीरे–धीरे अपनी पहचान बनाने में सफल हो रही हैं। इनके दो लघुकथा–संग्रह ‘बबूल का पेड़’ एवं ‘साँप और शहर’ प्रकाश में आ चुके हैं। निर्मला की लघुकथाएँ प्राय: श्रेष्ठ पत्र–पत्रिकाओं में स्थान बना पाने में सक्षम हो रही हैं। ‘अखिल भारतीय प्रगतिशील लघुकथा मंच’ ने उनकी सेवाओं हेतु उन्हें ‘मंच सम्मान’ से सम्मानित भी किया है। बरेली शहर की अन्य लघुकथा लेखिकाओं में स्वराज शुचि, कृष्णा खण्डेलवाल, पूनम सूद और डॉ महाश्वेता चतुर्वेदी महत्त्वपूर्ण हैं। पूनम सूद की लघुकथाएँ कभी–कभी ‘हंस’ में भी देखने को मिलती हैं। इनमें डॉ महाश्वेता चतुर्वेदी को छोड़कर अन्य किसी का एकल संग्रह प्रकाशित नहीं हुआ है। डॉ महाश्वेता चतुर्वेदी का संग्रह ‘सर्पदंश’ 1994 ई में प्रकाशित हुआ था। इनका दूसरा संग्रह भी आने को है।